**Reino do Brasil** foi unha das partes constituíntes do Reino Unido de Portugal, Brasil e o Algarve. A creación por decreto do 16 de decembro de 1815, puxo fin á antiga colonia portuguesa do Brasil. Porén o cambio de status xa se viña practicando desde a chegada da familia real portuguesa e a súa Corte en 1808 trala invasión napoleónica de Portugal.

O reino portugués no exilio con capital en Río de Xaneiro
---------------------------------------------------------

O traslado da corte portuguesa coa raíña María I «a Tola», o príncipe-rexente Xoán e a maioría dos nobres, que chegaban a unhas quince mil persoas, ascendía o Brasil a igual categoría que o Reino de Portugal, o 23 de xaneiro de 1808. Trala ocupación de Lisboa polas tropas francesas, Río de Xaneiro, que xa era un importante porto comercial en América, pasou a ser o centro comercial e naval máis importante do Imperio portugués.

### Elevación a reino

Os monarcas portugueses introduciron varias transformacións no territorio brasileiro. A culminación destas chegou o 16 de novembro de 1815, na véspera do aniversario da raíña María, cando o príncipe-rexente Xoán elevou o Brasil á categoría de reino integrado dentro do Reino Unido de Portugal, Brasil e o Algarve. Pola súa banda, Río de Xaneiro pasou a ser a sede oficial da corte portuguesa. O obxectivo destas medidas eran agradecer a hospitalidade dos brasileiros que os recibiran en 1808, así como o de reforzar o papel de Portugal durante as negociacións no Congreso de Viena. A pesar de atoparse a miles de quilómetros de Lisboa, o cambio oficial da corte a Río de Xaneiro, e a elevación a reino do Brasil en unión con Portugal, permitiu que a coroa portuguesa gañase voz e dereito a voto.

Disolución
----------

*Véxase tamén**:* Pedro I do Brasil e Independencia do Brasil.
O 7 de setembro de 1822, o príncipe Pedro, declarou a independencia do Brasil. O 12 de outubro dese ano, o príncipe Pedro tornouse o primeiro emperador do país recentemente independente, fundando así o Imperio do Brasil. Tras unha longa negociación, Portugal asinou un tratado co Brasil o 29 de agosto de 1825 no que recoñecía a independencia brasileira. Agás polo recoñecemento de independencia, o resto de disposicións do tratado facíanse a conta do Brasil, incluíndo unha demanda de compensacións a pagarlle a Portugal, sen ningún outro requisito para este último. A compensación debía pagárselle a tódolos cidadáns portugueses residindo no Brasil polas perdas sufridas, como propiedades confiscadas. Xoán VI recibiu tamén o dereito de estilizar o seu título como emperador do Brasil. Para o goberno brasileiro foi máis humillante que o tratado implicase que a independencia se outorgaba como acto de beneficencia por parte de Xoán VI en lugar de que fose conseguida polos propios brasileiros por medio das armas. A maiores disto, Gran Bretaña obtivo unha compensación polo seu papel no avance das negociacións asinando un tratado á marxe no que se renovaban os seus dereitos comerciais favorables e asinando ademais unha convención na que o Brasil acordaba abolir o tráfico de escravos con África nos seguintes catro anos. Ámbolos dous acordos resultaron moi prexudiciais para os intereses económicos do Brasil.

Notas
-----

1. 1 2  Ministerio de Educación, Cultura y Deporte de España (ed.). "Independencia de Brasil". *Bicentenario de las Independencias Iberoamericanas*. Consultado o 13 de febreiro de 2018.
2. ↑  Aurell et al. 2013, p. 390.
3. ↑  Gomes 2013, p. 98.
4. ↑  Gomes 2013, p. 100.
5. 1 2  Gomes 2013, p. 143.
6. ↑  Osório de Castro, Rodrigues da Silva & Montalbão Sarmento 2006, p. 50-56.
7. ↑  Barman 1988, p. 128.
8. ↑  Sousa 1972, Vol 2, p. 193.
9. ↑  Macaulay 1986, p. 184.
10. ↑  Barman 1988, pp. 140–141.
11. ↑  Sousa 1972, Vol 2, pp. 195–197.
12. ↑  Macaulay 1986, pp. 184–185.
13. ↑  Barman 1988, p. 140.
14. ↑  Sousa 1972, Vol 2, p. 195.
15. ↑  Barman 1988, p. 141.
16. ↑  Macaulay 1986, p. 186.

Véxase tamén
------------

### Outros artigos

* Reino Unido de Portugal, Brasil e o Algarve

### Bibliografía

* Aurell, Jaume; Balmaceda, Catalina; Burke, Peter; Soza, Felipe (2013). Akal, ed. *Comprender el pasado: Una historia de la historiografía*. ISBN 978-84-460-3727-9.
* Barman, Roderick J. (1988). *Brazil: The Forging of a Nation, 1798–1852* (en inglés). Stanford University Press. ISBN 978-0-8047-1437-2.
* Gomes, Laurentino (2013). Lyons Press, ed. *1808: The Flight of the Emperor. How a weak prince, a mad queen, and the british navy tricked Napoleon and changed the world.* (en inglés). ISBN 978-0-7627-9665-6.
* Macaulay, Neill (1986). *Dom Pedro: The Struggle for Liberty in Brazil and Portugal, 1798–1834* (en inglés). Durham: Duke University Press. ISBN 978-0-8223-0681-8.
* Osório de Castro, Zília; Rodrigues da Silva, Júlio; Montalbão Sarmento, Cristina (2006). Colecção Biblioteca Diplomática do MNE – Série A. Ministério dos Negócios Estrangeiros, Portuga, ed. *Tratados do Atlântico Sul, Portugal-Brasil 1825-2000* (PDF) (en portugués). ISBN 972-9245-47-9. Arquivado dende o orixinal (PDF) o 05 de marzo de 2016. Consultado o 13 de febreiro de 2018.
* Sousa, Otávio Tarquínio de (1972). *A vida de D. Pedro I* (en portugués) **2**. Río de Janeiro: José Olímpio. LCCN 72227944. OCLC 1078365. OL 5349798M.